CELEX: 52015PC0552
Language: hr
Date: 2015-11-06
Title: Prijedlog PROVEDBENE ODLUKE VIJEĆA o izmjeni Provedbene odluke 2013/53/EU kojom se Kraljevini Belgiji odobrava uvođenje posebne mjere kojom se odstupa od članka 285. Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 6.11.2015.
            COM(2015) 552 final
            2015/0256(NLE)
            Prijedlog
            PROVEDBENE ODLUKE VIJEĆA
            o izmjeni Provedbene odluke 2013/53/EU kojom se Kraljevini Belgiji odobrava uvođenje posebne mjere kojom se odstupa od članka 285. Direktive 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  U skladu s člankom 395. stavkom 1. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost (dalje u tekstu „Direktiva o PDV-u”), Vijeće, koje djeluje jednoglasno na prijedlog Komisije, može odobriti bilo kojoj državi članici uvođenje posebnih mjera za odstupanje od odredaba te Direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza.
               
               
                  Dopisima evidentiranima u Komisiji 15. srpnja 2015. i 20. kolovoza 2015. Belgija je zatražila odobrenje za nastavak izuzimanja poreznih obveznika čiji godišnji promet nije viši od protuvrijednosti 25 000 EUR u nacionalnoj valuti. U skladu s člankom 395. stavkom 2. Direktive o PDV-u Komisija je dopisima od 3. rujna 2015. obavijestila druge države članice o zahtjevu Belgije. Dopisom od 4. rujna 2015. Komisija je obavijestila Belgiju da ima sve informacije koje smatra potrebnima za razmatranje zahtjeva.
               
            
            
               •Opći kontekst
            
            
               
                  Glavom XII. poglavljem 1. Direktive o PDV-u državama članicama omogućuje se primjena posebnih odredbi za male poduzetnike, uključujući mogućnost izuzeća poreznih obveznika čiji godišnji promet ne prelazi određeni iznos. Iz tog izuzeća proizlazi da porezni obveznik ne mora obračunati PDV na svoje isporuke te stoga nema pravo na odbitak pretporeza.
               
               
                  Na temelju članka 285. Direktive o PDV-u, države članice koje nisu odlučile primijeniti članak 14. Direktive Vijeća 67/228/EEZ
                     1
                  , mogu izuzeti porezne obveznike kojima prag ne prelazi 5 000 EUR. Budući da Belgija nije primijenila tu mogućnost, u njoj se primjenjivao iznimno nizak prag, koji je 2012. iznosio 5 580 EUR.
               
               
                  Belgija je 2012. zatražila odstupanje kako bi malim poduzetnicima pojednostavnila obveze u vezi s PDV-om te kako bi nacionalnoj poreznoj upravi olakšala naplatu poreza. Provedbenom odlukom Vijeća 2013/53/EU od 22. prosinca 2013.
                     2
                   Vijeće je Belgiji do 31. prosinca 2015. odobrilo izuzeće od plaćanja PDV-a za porezne obveznike čiji godišnji promet ne prelazi 25 000 EUR. Ta mjera nije obvezna za porezne obveznike. Belgija je sad zatražila njezino produženje.
               
               
                  Iako je ovlaštena primjenjivati izuzeće do prometa od 25 000 EUR, Belgija u praksi od 1. travnja 2014. primjenjuje, kao prvi korak, niži prag od 15 000 EUR. Na temelju podataka koje je dostavila Belgija, nakon prve izmjene praga broj poreznih obveznika izuzetih od plaćanja PDV-a u okviru odredbi za MSP-ove povećao se 2014. za 18 942 (sa 79 190 na 98 132 ili za 23,9 %). U odnosu na ukupan broj poreznih obveznika, to je povećanje sa 7,4 % na 11,4 %. Od uvođenja ovog praga do kraja 2014. proračunski učinak mjere iznosio je 0,0074 % ukupnog prihoda od PDV-a u tom razdoblju. Ekstrapolirano za cijelu 2014., učinak bi iznosio 0,0188 % ukupnog prihoda od PDV-a.
               
               
                  Na temelju tog iskustva, Belgija smatra da su mjerom odstupanja pojednostavnjeni postupci za porezne obveznike kao i za porezne uprave te bi stoga željela povećati prag do početnog najvišeg iznosa od 25 000 EUR s početkom primjene 2016. Belgija smatra da bi to smanjilo administrativno opterećenje dodatnom broju malih poduzetnika koji bi, kao što je navedeno, imali i dalje pravo odlučiti se za nastavak primjenjivanja uobičajenih pravila PDV-a. U isto vrijeme, učinak mjera na ukupni iznos prihoda od PDV-a koji je naplaćen u fazi krajnje potrošnje ostao bi zanemariv. 
               
               
                  Budući da Belgija ne traži prag koji prelazi ono što je već prethodno odobreno, odstupanje se može produžiti bez potrebe za promjenom sadržaja. Stoga se predlaže da se odstupanje produži za još jedno razdoblje do najranije 31. prosinca 2018. ili do stupanja na snagu Direktive o pragovima godišnjeg prometa ispod kojih porezni obveznici mogu biti izuzeti od plaćanja PDV-a.
               
            
            
               Dosljednost s postojećim odredbama politike u određenom području
            
            
               
                  Slična odstupanja odobrena su drugim državama članicama. Poljskoj
                     3
                   je odobren prag od 30 000 EUR , Litvi 
                     4
                   od 45 000 EUR , Latviji
                     5
                   i Sloveniji
                     6
                   prag od 50 000 EUR, a Italiji
                     7
                   i Rumunjskoj
                     8
                   od 65 000 EUR.
               
            
            
               •Dosljednost u odnosu na druge politike Unije
            
            
               
                  Mjera je u skladu s ciljevima Unije za male poduzetnike, utvrđenima u Komunikaciji Komisije „Počnimo od malih” – „Akt o malom poduzetništvu za Europu”
                     9
                  .
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               
                  Članak 395. Direktive o PDV-u.
               
            
         
         
            
               •Supsidijarnost (za neisključivu nadležnost) 
            
            
               
                  Prijedlog je u isključivoj nadležnosti Europske unije. Stoga se načelo supsidijarnosti ne primjenjuje.
               
            
            
               •Proporcionalnost
            
            
               
                  Prijedlog je u skladu s načelom proporcionalnosti zbog razloga koji slijede.
               
               
                  Odluka se odnosi na odobrenje dano državi članici na njezin zahtjev i ne predstavlja nikakvu obvezu.
               
               
                  S obzirom na ograničeno područje primjene odstupanja, posebna je mjera proporcionalna cilju koji se želi postići.
               
            
            
               •Odabir instrumenta
            
            
               
                  Predloženi instrumenti: Provedbena odluka Vijeća.
               
               
                  U skladu s člankom 395. Direktive o PDV-u, odstupanje od zajedničkih pravila o PDV-u moguće je samo ako to jednoglasno odobri Vijeće na prijedlog Komisije. Osim toga, Provedbena odluka Vijeća najprikladniji je instrument s obzirom na to da ona može biti upućena pojedinoj državi članici.
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Ex post evaluacija / provjera primjerenosti postojećeg zakonodavstva
            
            
               Nije primjenjivo.
            
            
               •Savjetovanja s dionicima
            
            
               
                  Nije relevantno.
               
            
            
               •Prikupljanje i primjena stručnih znanja
            
            
               
                  Nije bilo potrebno obratiti se vanjskim stručnjacima.
               
            
            
               •Procjena učinka
            
            
               
                  Cilj je prijedloga Provedbene odluke Vijeća nastaviti primjenjivati tijekom dodatne tri godine mjeru pojednostavnjenja kojom se za poslovne subjekte s godišnjim prometom koji ne prelazi 25 000 EUR uklanjaju brojne obveze u vezi s PDV-om te ona stoga ima potencijalno pozitivan učinak na smanjenje administrativnog opterećenja za poduzetnike i poreznu upravu bez znatnog utjecaja na ukupni prihod od PDV-a. Zbog uskog područja primjene odstupanja i njegove vremenski ograničene primjene, područje primjene će u svakom slučaju biti ograničeno.
               
            
            
               4.UTJECAJ NA PRORAČUN
            
            
               
                  Prijedlogom se ne utječe na proračun EU-a jer će Belgija izvršiti izračun naknade u skladu s člankom 6. Uredbe Vijeća (EEZ, EURATOM) br. 1553/89.
               
            
         
         
            
               5.OSTALI DIJELOVI
            
            
               
                  Prijedlog sadržava klauzulu o vremenskom ograničenju valjanosti: za ovo odstupanje utvrđen je automatski rok do 31. prosinca 2018.
               
            
            
               2015/0256 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o izmjeni Provedbene odluke 2013/53/EU kojom se Kraljevini Belgiji odobrava uvođenje posebne mjere kojom se odstupa od članka 285. Direktive 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  10
               , a posebno njezin članak 395. stavak 1.,
            
            
               uzimajući u obzir prijedlog Europske komisije,
            
            
               budući da:
            
            
               (1)Na temelju članka 285. Direktive 2006/112/EZ, države članice koje nisu odlučile primijeniti članak 14. Druge direktive Vijeća 67/228/EEZ od 11. travnja 1967. o usklađivanju propisa država članica o porezu na promet, strukturi i postupcima za primjenu zajedničkog sustava poreza na dodanu vrijednost
                  11
                mogu izuzeti porezne obveznike kojima godišnji promet ne prelazi 5 000 EUR. Belgija je zatražila da se taj prag poveća na 25 000 EUR.
            
            
               (2)Provedbenom odlukom Vijeća 2013/53/EU
                  12
                Belgiji je do 31. prosinca 2015. kao odstupanje odobreno izuzeće od plaćanja PDV-a za porezne obveznike čiji godišnji promet ne prelazi 25 000 EUR. Tom bi mjerom ti porezni obveznici bili izuzeti od svih ili nekih obveza povezanih s PDV-om navedenih u glavi XI. poglavljima od 2. do 6. Direktive 2006/112/EZ. Belgija u praksi nije primijenila najviši odobreni prag, nego od 1. travnja 2014. primjenjuje prag od 15 000 EUR.
            
            
               (3)Dopisima evidentiranima u Komisiji 15. srpnja 2015. i 20. kolovoza 2015., Belgija je zatražila ponovno odobrenje za primjenu praga za izuzeće od 25 000 EUR.
            
            
               (4)U skladu s člankom 395. stavkom 2. drugim podstavkom Direktive 2006/112/EZ Komisija je pismom od 3. rujna 2015. obavijestila druge države članice o zahtjevu Belgije. Dopisom od 4. rujna 2015. Komisija je obavijestila Belgiju da ima sve informacije koje smatra potrebnima za razmatranje zahtjeva.
            
            
               (5)Prema informacijama koje je dostavila Belgija, dodatnih 18 942 poreznih obveznika ostvarilo je korist primjenom povišenog praga od 15 000 EUR te se je zbog toga 2014. procijenjeni prihod od PDV-a u proračunu smanjio za otprilike 0,0188 %.
            
            
               (6)S obzirom na to da su se zbog primijenjenog praga najmanjim poduzetnicima smanjile obveze u vezi s PDV-om te da se oni i dalje mogu odlučiti za primjenu uobičajenih odredbi o PDV-u u skladu s člankom 290. Direktive 2006/112/EZ, Belgiji bi trebalo odobriti primjenu praga od 25 000 EUR kako bi se dodatno smanjile obveze u vezi s PDV-om malim poduzetnicima; što bi bilo u skladu s ciljevima iz Komunikacije Komisije „Počnimo od malih” — „Akt o malom poduzetništvu za Europu”
                  13
               .
            
            
               (7)Belgija smatra da će mjera odstupanja imati zanemariv učinak na ukupni iznos poreznog prihoda u fazi konačne potrošnje.
            
            
               (8)Odstupanje ne utječe na vlastita sredstva Unije koja proizlaze iz PDV-a jer će Belgija izvršiti izračun naknade u skladu s člankom 6. Uredbe Vijeća (EEZ, EURATOM) br. 1553/89.
            
            
               (9)Provedbenu odluku 2013/53/EU trebalo bi stoga na odgovarajući način izmijeniti,
            
         
         
            
               DONIJELO JE OVU ODLUKU: 
            
            
               Članak 1.
            
            
               U članku 2. drugom stavku Provedbene odluke 2013/53/EU datum „31. prosinca 2015.” zamjenjuje se datumom „31. prosinca 2018.”.
            
            
               Članak 2.
            
            
               Ova je Odluka upućena Kraljevini Belgiji.
            
            
               Sastavljeno u Bruxellesu,
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  SL 71, 14.4.1967., str. 1303/67.
               
               
                  
                     (2)
                  SL L 22, 25.1.2013., str. 13.
               
               
                  
                     (3)
                  Provedbena odluka Vijeća 2015/1173/EU od 14. srpnja 2015. o izmjeni Odluke 2009/790/EZ kojom se Republici Poljskoj odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 189, 17.7.2015., str. 36.).
               
               
                  
                     (4)
                  Provedbena odluka Vijeća 2014/795/EU od 7. studenoga 2014. o izmjeni Odluke 2011/335/EZ kojom se Republici Litvi odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 330, 15.11.2014., str. 44.).
               
               
                  
                     (5)
                  Provedbena Odluka Vijeća 2014/796/EU od 7. studenoga 2014. kojom se Republici Latviji odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 330, 15.11.2014., str. 46.).
               
               
                  
                     (6)
                  Provedbena odluka Vijeća 2013/54/EU od 22. siječnja 2013. kojom se Republici Sloveniji odobrava uvođenje posebne mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 22, 25.1.2013., str. 15.).
               
               
                  
                     (7)
                  Provedbena odluka Vijeća 2013/678/EU od 15. studenoga 2013. kojom se Talijanskoj Republici odobrava nastavak primjene posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 316, 27.11.2013., str. 35.).
               
               
                  
                     (8)
                  Provedbena odluka Vijeća 2014/931/EU od 16. prosinca 2014. o produljenju primjene Provedbene odluke 2012/181/EU kojom se Rumunjskoj odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 365, 19.12.2014., str. 145.)
               
               
                  
                     (9)
                  COM(2008) 394 od 25. lipnja 2008.
               
               
                  
                     (10)
                  SL L 347, 11.12.2006., str. 1.
               
               
                  
                     (11)
                  SL 71, 14.4.1967., str. 1303/67.
               
               
                  
                     (12)
                  Provedbena odluka Vijeća od 22. siječnja 2013. kojom se Kraljevini Belgiji odobrava uvođenje posebne mjere kojom se odstupa od članka 285. Direktive 2006/112/EZ o zajedničkom sustavu poreza na dodanu vrijednost (SL L 22, 25.1.2013., str. 15.).
               
               
                  
                     (13)
                  COM(2008) 394 od 25. lipnja 2008.